Майлы-Суу – Нарын уран кендери

Майлы-Суу – Нарын уран кендери  Жалал-Абад облусунун Ноокен районунда, Сарыбээ суусунун сол жээгинен Нарын д-нын оң жээгине чейин созулган палеоген катмарларынын чегинде, деңиз деңгээлинен 550–1200  м бийиктикте. 1935–53-ж. издөө, чалгындоо иштери жүргүзүлгөн. Кен аймагы палеозой, мезозой жана кайнозой катмарларынан түзүлгөн. Уран рудасы палеогендин "е" жана "т" горизонтторунун акиташ тектери менен байланышкан. Нарын, Майлы-Суу жана Каражыгач кендери табылган. Нарын кени Карачундай антиклиналынын түштүк канатына, Майлы-Суу кени Майлы-Суу антиклиналына, Каражыгач кени Каражыгач антиклиналына туташ келет. Уран кени чөкмө акиташ тектери менен бирге пайда болгон. Рудалануу стратиформ тибине жана настуран формациясына кирет. Негизги руда минералдары: кальциттүү карнотит, карнотит, төөмоюнит, уран чайыры, уран көөсү, отенит, шрекингерит, скунит, кларкенит, уранит, хьюэтит, уранофан. Урандын рудадагы орточо өлчөмү 0,142%. Майлы-Суу жана Каражыгач кендерин казып алынгандан калган запасы 50,58 миң т. Урандын запасы 72 т. Урандын рудадагы өлчөмү 0,053% болгон учурда Нарын кенинин уран боюнча запасы жана ресурсу 300 тны түзөт.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары